b"\n_START_ARTICLE_\nIulia Timo\xc8\x99enko\n_START_SECTION_\nBiografie\n_START_PARAGRAPH_\nS-a n\xc4\x83scut cu numele de Grigyan \xc8\x99i este fiica Ludmilei Nikolaevna Telegina - n\xc4\x83scut\xc4\x83 Nelepova la data de 11 august 1937 \xc8\x99i a lui Vladimir Abramovich Grigyan, nascut pe 3 decembrie 1937 si care la origine era lituanian. Tat\xc4\x83l ei a p\xc4\x83r\xc4\x83sit familia atunci c\xc3\xa2nd Iulia avea doar trei ani. \xc3\x8en 1977, a terminat liceul \xc3\xaen ora\xc8\x99ul s\xc4\x83u natal, pentru ca un an mai t\xc3\xa2rziu s\xc4\x83 se angajeze la Departamentul de Exploat\xc4\x83ri Miniere din cadrul Institutului de Exploat\xc4\x83ri Miniere._NEWLINE_\xc3\x8en 1979, s-a m\xc4\x83ritat cu Oleksandr Timo\xc8\x99enko, fiul unui birocrat din cadrul Partidului Comunist. Cei doi au o fat\xc4\x83 Evghenia, n\xc4\x83scut\xc4\x83 \xc3\xaen anul 1980. Iulia a \xc3\xaenceput s\xc4\x83 progreseze urc\xc3\xa2nd treptele evolu\xc8\x9biei \xc3\xaen cadrul organiza\xc8\x9biei de tineret a Partidului Comunist, organiza\xc8\x9bie denumit\xc4\x83 Komsomol. A absolvit Universitatea de stat din Dnipropetrovsk, fiind licen\xc8\x9biat\xc4\x83 \xc3\xaen economie.\n_START_SECTION_\nCariera politic\xc4\x83\n_START_PARAGRAPH_\n\xc3\x8enainte de a deveni prima femeie prim-ministru din Ucraina, a fost, al\xc4\x83turi de Viktor Iu\xc8\x99cenko, unul din liderii importan\xc8\x9bi ai Revolu\xc8\x9biei Portocalii. \xc3\x8en aceast\xc4\x83 perioad\xc4\x83 unele dintre publica\xc8\x9biile din Occident au denumit-o Ioana D'Arc a acestei Revolu\xc8\x9bii._NEWLINE_\xc3\x8enainte de a face carier\xc4\x83 \xc3\xaen politic\xc4\x83, Iulia Timo\xc8\x99enko a fost o femeie de afaceri de succes \xc3\xaen domeniul industriei gazelor naturale, acest lucru ajut\xc3\xa2nd-o s\xc4\x83 deven\xc4\x83 bogat\xc4\x83. Revista Forbes o plasa, la data de 28 iulie 2005, pe locul al treilea \xc3\xaen clasamentul celor mai puternice femei din lume, dup\xc4\x83 secretarul de stat Condoleezza Rice \xc8\x99i vicepremierul chinez Wu Yi. \xc3\x8entre 24 ianuarie 2005 \xc8\x99i 8 septembrie 2005 a fost prim-ministru al Ucrainei. A fost demis\xc4\x83 de pre\xc8\x99edintele Viktor Iu\xc8\x99cenko, sub pretextul problemelor de corup\xc8\x9bie. \xc3\x8en urma alegerilor parlamentare din 2007, blocul condus de Timo\xc8\x99enko \xc8\x99i blocul Ucraina Noastr\xc4\x83, sus\xc8\x9binut de pre\xc8\x99edintele Viktor Iu\xc8\x99cenko a c\xc3\xa2\xc8\x99tigat majoritatea \xc3\xaen legislativul ucrainean, iar Iulia Timo\xc8\x99enko a devenit din nou Prim-ministru al Ucrainei, candidatura ei fiind propus\xc4\x83 de Pre\xc8\x99edinte \xc8\x99i validat\xc4\x83 de Parlament cu 226 de voturi pentru minimul necesar._NEWLINE_A candidat la alegerile preziden\xc8\x9biale din 2010, dar a fost \xc3\xaenvins\xc4\x83 de Viktor Ianukovici._NEWLINE_A primit \xc8\x99apte ani de \xc3\xaenchisoare pentru abuz de putere, ac\xc8\x9biune privit\xc4\x83 cu suspiciune de Uniunea European\xc4\x83 \xc8\x99i Federa\xc8\x9bia Rus\xc4\x83. La data de 22 februarie 2014, Iulia Timo\xc8\x99enko a fost eliberat\xc4\x83 \xc3\xaen urma presiunii populare care a determinat ca pe 21 februarie, Parlamentul s\xc4\x83 elimine din codul de procedur\xc4\x83 penal\xc4\x83 articolul \xc3\xaen urma c\xc4\x83ruia Iulia fusese condamnat\xc4\x83._NEWLINE_\xe2\x80\x9e Noi speran\xc8\x9be pentru democra\xc8\x9bie \xc3\xaen Ucraina.\xe2\x80\x9d_NEWLINE_\xe2\x80\x94Viviane Reding , Vicepre\xc8\x99edinte Comisia European\xc4\x83, Comisar pentru Justi\xc8\x9bie"